**ԺԱՄԱՆԱԿԱԿԻՑ ՄԻԳՐԱՑԻՈՆ ԳՈՐԾԸՆԹԱՑՆԵՐԸ, ԴՐԱՆՑ ԶԱՐԳԱՑՄԱՆ ՄԻՏՈՒՄՆԵՐԸ ԵՎ ԱԶԴԵՑՈՒԹՅՈՒՆԸ ԵՐԿՐՆԵՐԻ ԲՆԱԿՉՈՒԹՅԱՆ ԿԱԶՄԻ, ՏԵՂԱԲԱՇԽՄԱՆ ԵՎ ՍՈՑԻԱԼ-ՏՆՏԵՍԱԿԱՆ ՊԱՏԿԵՐԻ ՓՈՓՈԽՈՒԹՅՈՒՆՆԵՐԻ ՎՐԱ**

**Բնակչության միգրացիան** հասարակական-աշխարհագրական երևույթ է, բնակչության աշխարհագրության մի խոշոր ենթաբաժին, որը կոչվում է միգրացիայի աշխարհագրություն: Այն ուսումնասիրում է բնակչության տարածական տեղաշարժերը, կազմակերպումը և ժողովրդաաշխարհագրական իրադրությունը: Միգրացիայի աշխարհագրությունը ներկայումս բնակչության աշխարհագրության առջև ծառացած լուրջ հիմնախնդիրներից է, որը բազմակողմանի հետազոտական աշխատանք և աշխարհագրական ուսումնասիրություն է պահանջում: Բանն այն է, որ միգրացիան բարդ, համաշխարհային հիմնախնդիր է, որն ունի տնտեսական, սոցիալական, ժողովրդագրական, կրոնական, ինչպես նաև քաղաքական ու ռազմաքաղաքական տեսանկյուններ: Վերջիններս ժամանակակից աշխարհում սկսել են բավականին լուրջ դերակատարում ունենալ նաև աշխարհաքաղաքական զարգացումներում: Գլոբալիզացիան, բնակչության բնական աճը, զարգացող և զարգացած երկրներում բնակչության կենսամակարդակների անհավասարությունը և բազմաթիվ այլ քաղաքական ու սոցիալ-տնտեսական գործոններ նպաստում են ամբողջ աշխարհում միգրացիոն գործընթացների անընդհատ աճին:

 Բնակչության տարածական տեղաշարժերն անվանում են **միգրացիա**: Բնակչության տարածական տեղաշարժերը կարող են լինել ամենօրյա, ժամանակավոր, սեզոնային և մշտական: Բնակչության ամենօրյա տեղաշարժը մի բնակավայրից մեկ այլ բնակավայր աշխատանքի կամ ուսման նպատակով, որը հատկապես տարածված է քաղաքային ագլոմերացիաներում, կոչվում է **ճոճանակային միգրացիա**: Վ. Վ.Պոկշիշևսկին բնակչության ամենօրյա տեղաշարժերը միգրացիա չէր համարում: Ըստ նրա՝ միգրացիա են համարվում բնակչության այն տեղաշարժերը, որոնք կապված են մշտական բնակության վայրի փոփոխության հետ: Պոկշիշևսկին առանձնացնում էր միգրացիայի երկու տեսակ: Առաջինը բնակչության տեղաշարժերն են դեպի այն երկրներ, որտեղ կան չյուրացված տարածքներ (թերևս ամենից շատ միգրանտներ տվել է Մեծ Բրիտանիան (20 մլն-ից ավելի), ապա Գերմանիան, Իտալիան, Իսպանիան, Ֆրանսիան, Սկանդինավյան երկրները, Իռլանդիան, Լեհաստանը, Ռուսաստանը, իսկ միգրանտները վերաբնակվում էին (հաստատվում էին) ԱՄՆ–ում, Կանադայում, Բրազիլիայում, Արգենտինայում, Ավստրալիայում, Աֆրիկայի հարավում (ՀԱՀ, Զիմբաբվե և այլն): Երկրորդը այն միգրացիաներն են, որոնք կապված են աշխատուժի հետ՝ նախապես կնքված պայմանագրերով: Մեր օրերում աշխատուժի միջազգային միգրացիան, որն առաջանում է թույլ զարգացած երկրների և շրջանների աշխատատեղերի պակասով, ավելի մեծ մասշտաբների է հասել, քան առաջ:

 **Բնակչության միգրացիան** (գաղթը) մարդկանց բնակության վայրի կարճ կամ երկար ժամանակահատվածով, երբեմն էլ ընդմիշտ տեղափոխությունն է: Միգրացիան զգալի ազդեցություն է թողնում բնակչության շարժընթացի, կառուցվածքի և տեղաբաշխման վրա: Բնակչության միգրացիան կարող է տեղի ունենալ առանձին բնակավայրերի և շրջանների, երկրների և աշխարհամասերի մասշտաբով: Օրինակ` Ամերիկայի և Ավստրալիայի բնակչության զգալի մասը Եվրոպայից եկած ժողովուրդներն են կամ նրանց սերունդները: Մի կողմից՝ միգրացիան ազդում է երկրի տնտեսության տարածքային կառուցվածքի ձևավորման վրա, իսկ մյուս կողմից՝ տնտեսության մեջ տեղի ունեցող տեղաշարժերը կարող են ձևավորել բնակչության միգրացիոն հոսքեր: Օրինակ՝ որևէ բնակավայրում ձեռնարկության հիմնումը առաջացնում է աշխատանքային ռեսուրսների պահանջարկ, և այդ շրջանում առաջանում է բնակչության ներհոսք: Միգրացիան ազդում է բնակչության թվի աճի և սեռատարիքային կառուցվածքի վրա: Այն երկրներից, որտեղից բնակչության արտահոսք է լինում, նվազում են բնակչության աճի տեմպերը, և տեղի է ունենում բնակչության ծերացում, որովհետև արտահոսքին մասնակցում են հիմնականում երիտասարդները: Իսկ ներհոսքի շրջանում ընդհակառակը՝ բնակչության աճը մեծանում է, բնակչությունը` երիտասարդանում:

Միգրացիան ազդում է նաև բնակչության սեռային կազմի փոփոխությունների վրա: Միգրանտների մեջ մեծ մաս են կազմում տղամարդիկ, և ներգաղթի շրջանում բնակչության ընդհանուր թվում մեծանում է նրանց բաժինը: Միգրացիան ազդում է բնակչության ինչպես էթնիկ կազմի, այնպես էլ գործընթացների վրա, տեղի է ունենում էթնիկ խմբերի միաձուլում: Միգրացիոն գործընթացների բնութագրման համար օգտագործում են մի շարք քանակական ցուցանիշներ.

* **Միգրացիայի մասշտաբ (ծավալ) -** Որոշակի ժամանակահատվածում տվյալ երկրում, շրջանում կամ բնակավայրում միգրացիային մասնակցողների (ժամանողներ և մեկնողներ) ընդհանուր թիվն է:
* **Միգրացիայի սալդո (մնացորդ**)- Որոշակի ժամանակահատվածում ժամանողների (իմիգրանտ) և մեկնողների (էմիգրանտ) հարաբերակցությունն է: Այն կարող է արտահայտվել և´ բացարձակ ցուցանիշով, և´ հարաբերական` 100 կամ 1000 բնակչի հաշվով: Միգրացիայի սալդոն կարող է լինել դրական (ժամանողները գերակշռում են մեկնողներին) և բացասական (մեկնողները գերակշռում են ժամանողներին):
* **Միգրացիոն հավելաճի գործակից (ՄՀ) -**1000 բնակչի հաշվով միգրացիայի մնացորդն է՝

**ՄՀ,**

որտեղ  **Ժ**-ն ժամանողների թիվն է, **Մ**-ն՝ մեկնողների թիվը, **Բ**-ն՝ բնակչության միջին տարեկան թիվը:

* **Միգրացիայի ինտենսիվություն** - Ցույց է տալիս բնակչության միգրացիոն շարժունակությունը և արտահայտվում է բնակչության միգրացիոն գործակցով.

**ԲՄՇԳ**

Այս ցուցանիշը հաշվարկվում է ինչպես ամբողջ երկրի, այնպես էլ առանձին շրջանների, բնա-կավայրերի սոցիալական, ազգային և սեռատարիքային խմբերի համար:

* **Միգրացիայի լարվածություն (ՄԼ)** - Բնութագրում է երկրի ժողովրդագրական վիճակը արտագաղթի (էմիգրացիայի) առկայության պայմաններում: Այն արտահայտում է արտահոսքի (**Ա**) տոկոսային հարաբերությունը բնական շարժին (**ԲՇ**)՝

**ՄԼ**:

Եթե արտահոսքը հավասարվում է բնական շարժին, միգրացիոն լարվածությունը լինում է 100%, իսկ եթե 100%-ից բարձր է, ապա ստեղծվում է միգրացիոն գերլարվածություն, ինչպես, օրինակ, ՀՀ-ում: Պաշտոնական վիճակագրական տվյալներով՝ ՀՀ բնակչության թվաքանակը 3 մլն է, բնական աճի ցուցանիշը՝ 0,4%, հետևաբար բնակչության բացարձակ բնական աճը կկազմի 12000մարդ: Միգրացիայի մնացորդը ՀՀ-ում բացասական է և կազմում է 60 000 մարդ, հետևաբար ՀՀ-ում միգրացիոն լարվածության ցուցանիշը կլինի՝

**ՄԼ**:

Եթե այն 100%-ից բարձր է, ապա ստեղծվում է միգրացիոն գերլարվածության վիճակ:

* **Միգրացիայի արդյունավետություն** (**Մա**) - արտահայտվում է միգրացիայի մնացորդի և ժամանողների թվի հարաբերությամբ՝

**Մա:**

**Միգրացիա. պատմական ակնարկ**

 Միգրացիան ծագել է վաղ անցյալում և շարունակվում է մինչ օրս: Իհարկե, փոխվել են միգրացիայի ուղղությունները, պատճառները, ինտենսիվությունը, ձևերը: Այդ փոփոխու-թյունների պատճառները կապված են սոցիալ-տնտեսական պայմանների հերթափոխման հետ, հատկապես՝ արտահոսքի և ներհոսքի շրջաններում: Պատմության ընթացքում ժամանակ առ ժամանակ միգրացիոն գործընթացները ակտիվացել են: Դրանցից ամենահինը «ժողովուրդների մեծ գաղթն է». դարաշրջանի սկզբներին քոչվոր անասնապահների զգալի զանգվածներ Կենտրոնական Ասիայից տեղաշարժվել են դեպի արևմուտք: Այդ ուղղությամբ են տեղաշարժվել նաև սլավոնական և գերմանական ցեղերը, որի արդյունքում ձևավորվել են Մեծ Բրիտանիայի և Ֆրանսիայի ազգերը: VII-X դարերում առաջացել է բնակչության տեղաշարժերի նոր ալիք` արաբական նվաճումների հետ կապված: Արաբական թերակղզուց արաբական ցեղերը տարածվել են Հյուսիսային Աֆրիկա, Պիրենեյան թերակղզի, Մերձավոր և Միջին Արևելք: Կազմավորվել են Եգիպտոսի արաբները, Ալժիրի արաբները և այլն: Մյուս տեղաշարժերն առաջացել են Ռուսաստանում՝ մոնղոլ-թաթարների ներխուժումներից: Ֆեոդալական հարաբերությունների ժամանակ բնակչությունը քիչ շարժունակ է եղել, սակայն Աշխարհագրական մեծ հայտնագործություններից հետո միգրացիան ակտիվացել է: XV- XVIII դարերում Իսպանիան, Պորտուգալիան, ապա Անգլիան և Ֆրանսիան Ամերիկայում ստեղծեցին գաղութներ և որպես էժան աշխատուժ Աֆրիկայից բերեցին 50 մլն նեգրերի, ճիշտ այդքանն էլ տեղափոխման ժամանակ մահացան: Այսպես կազմավորվեցին Ամերիկայի ժողովուրդները: Կապիտալիստական արտադրահարաբերությունների ժամանակ փոխվեցին միգրացիայի ուղղությունները և ձևերը: Բրիտանական կղզիներից և Արևմտյան Եվրոպայի երկրներից գաղթածները հիմնեցին ԱՄՆ-ն, ավելի ուշ Բրիտանիայի բնակչությունը գաղթեց Ավստրալիա և Նոր Զելանդիա: Իսպանացիները և Պորտուգալացիները գաղթեցին Հարավային և Կենտրոնական Ամերիկա: XIX դարում Եվրոպայից արտագաղթել է 28 մլն մարդ, որից 13 մլն-ը՝ միայն Մեծ Բրիտանիայից (1815-1900թթ.): 1900-1940 թթ. Եվրոպայից արտագաղթել է 30 մլն մարդ, հիմնականում`ԱՄՆ: Ներկայումս ԱՄՆ-ում ներգաղթի թույլտվություն են ստանում հիմնականում գիտական աշխատողները, որակյալ մասնագետները, հազվագյուտ մասնագիտությունների տեր մարդիկ և ԱՄՆ-ի քաղաքացիների հարազատները: 1950-ական թվականների վերջերից Եվրոպան դադարեց արտագաղթի շրջան լինել: Ընդհանուր առմամբ, XIX դարից մինչև 1914 թ. Եվրոպայից արտագաղթել է մոտ 50 մլն մարդ, տարբեր պատճառներով վերադարձել է նրանց մեկ երրորդը:

**Միգրացիայի դասակարգումը**:

Միգրացիան (գաղթը) ընդունված է դասակարգել ըստ՝

* տարածքի ընդգրկման,
* տևողության,
* պատճառների,
* բնույթի,
* ձևի,
* կազմի,
* ուղղության:

**Ըստ տարածքի ընդգրկման՝** միգրացիաները լինում են մայրցամաքային, միջպե­տական, ներպետական կամ միջշրջանային և ներշրջանային:

**Ըստ տևողության՝** առանձնացնում են մշտական, սեզոնային և ժամանակավոր միգրացիա: Մշտական միգրացիայի դեպքում միգրանտը հաստատվում է նոր բնակավայրում և չի վերադառնում իր բնակավայրը: Ժամանակավոր միգրացիայի դեպքում միգրանտները որևէ պատճառով, օրինակ` քաղաքական անկայունության կամ տնտեսական ժամանակավոր դժվարության, այլ երկրում բնակվողներն են: Սեզոնային միգրացիան կապված է տարվա որևէ կոնկրետ, ավելի հաճախ գյուղատնտեսական աշխատանքների սեզոնի հետ:

**Ըստ պատճառների՝** միգրացիաները լինում են տնտեսական, քաղաքական, կրոնական, սոցիալական, ազգային, ընտանեկան-կենցաղային: Առավել տարածված պատճառը տնտե-սականն է, երբ միգրանտը ակնկալում է գտնել աշխատանք` բարձր աշխատավարձի հե-ռանկարով: Այս դեպքում սովորաբար միգրանտները ցածր կենսամակարդակ ունեցող շրջաններից գնում են ավելի բարձր կենսամակարդակ ունեցող շրջաններ: Քաղաքական միգրացիաները կապված են առանձին պետությունների սահմանների փոփոխության, քաղաքական հայացքների համար հետապնդումներից խուսափելու, ազգային փոքրա-մասնությունների շահերի ոտնահարումների հետ: Քաղաքական միգրացիաները լինում են նաև կրոնական պատճառներով: Միգրացիայի պատճառ կարող են լինել նաև տարերային աղետները, ընտանեկան շարժառիթները` ընտանիքների միավորման կամ տրոհման պատճառով:

**Ըստ բնույթի՝** առանձնացնում են **կամավոր և հարկադիր միգրացիաներ**: Ներկայումս գերակշռում են կամավոր միգրացիաները: Արդի ժողովրդավարության, ազատ տեղաշարժվելու իրավունքի, տարբեր երկրների սոցիալ-տնտեսական զարգացման տարբերությունների առկայությունը բարենպաստ նախադրյալներ են ստեղծում կամավոր սկզբունքով ներքին և արտաքին միգրացիաների համար: Հարկադիր միգրացիաները լայնորեն իրագործվել են անցյալում, օրինակ՝ նեգր ստրուկները, որոնց վաճառում էին Ամերիկայում: Հարկադիր միգրացիաները ավելի մեծ մասշտաբով տեղի են ունենում մեր ժամանակներում: 1974-1994 թթ. աշխարհում փախստականների թիվն աճել է գրեթե 10 անգամ` 2,5 մլն-ից հասել է 24 մլն-ի: Զգալի է նաև օտար երկրներում ապաստան որոնողների թիվը` 7-10 մլն մարդ (2003թ.): Փախստականների թիվը մասամբ պայմանավորված է սոցիալիստական ճամբարի փլուզմամբ, ազգամիջյան բախումներով, օրինակ՝ Ղարաբաղյան հակամարտությունների հետևանքով 400 հազար փախստական գաղթեց Հայաստան: Այսօր աշխարհում մեծ թափ են ստանում մարդկանց ապօրինի փոխադրումները, որոնք կատարվում են ուժի կամ սպառնալիքի գործադրմամբ, կեղծիքով ու խաբեությամբ : ՄԱԿ-ի տվյալներով՝ աշխարհում 4 մլն կին և աղջիկ է վաճառվում ամուսնության, մարմնավաճառության և ստրկության նպատակներով: ՀՀ-ից անօրինական փոխադրումներն ուղղված են դեպի Միացյալ Արաբական Էմիրաթներ, Թուրքիա, Գերմանիա, Բելգիա, Նիդեռլանդներ, Հունաստան, Շվեյցարիա:

**Ըստ ձևի՝** միգրացիաները լինում են կազմակերպված (օրինակ՝ խամուխոպան հողերի յուրացման նպատակով) և անկազմակերպ (տարերային):

**Ըստ կազմի՝** միգրանտները լինում են աշխատուժ-միգրանտներ կամ մենակյացներ և ժողովրդագրական կամ ամբողջ ընտանիքով միգրանտներ:

**Ըստ ուղղության՝** միգրացիաները լինում են արտաքին կամ միջազգային (միջմայրցամաքային և միջերկրային) և ներքին (միջշրջանային և ներշրջանային): Արտաքին միգրացիան (որոշակի երկրի առնչությամբ) բաժանվում է Էմիգրացիայի, իմիգրացիայի և ռեէմիգրացիայի: **Էմիգրացիան** տվյալ երկրից այլ երկիր եկած բնակչությունն է (էմիգրանտ), **իմիգրացիան** ` մեկ այլ երկրից տվյալ երկիր եկած բնակչությունն է (իմիգրանտ), **ռեէմիգրացիան** էմիգրանտ բնակչության վերադարձն է իր նախկին հայրենիքը: **Հայրենադարձությունը** բռնի կերպով վերաբնակեցված բնակչության վերադարձն է հայրենիք:

**Միջազգային միգրանտների թիվը 1960-2005 թթ.**

|  |  |
| --- | --- |
|  | **Միջազգային միգրանտների թիվը, ըստ տարիների (մլն մարդ)** |
| 1960 | 1970 | 1980 | 1990 | 2000 | 2005 |
| Ամբողջ աշխարհում | 75,46 | 81,34 | 99,28 | 154,95 | 176,74 | 190,63 |
| Զարգացած տարածաշրջաններ | 32,31 | 38,36 | 47,46 | 82,37 | 105,00 | 115,40 |
| Զարգացող տարածաշրջաններ | 43,15 | 42,97 | 51,82 | 72,58 | 71,73 | 75,24 |
| Եվրոպա | 14,24 | 18,79 | 21,89 | 49,38 | 58,22 | 64,12 |
| Աֆրիկա | 9,13 | 9,94 | 14,10 | 16,35 | 16,50 | 17,07 |
| Ասիա | 28,48 | 27,82 | 32,11 | 49,89 | 50,30 | 53,29 |
| Լատինական Ամերիկա ևԿարիբյան ավազան | 6,01 | 5,68 | 6,08 | 6,98 | 6,28 | 6,63 |
| Հյուսիսային Ամերիկա | 12,51 | 12,99 | 18,09 | 27,60 | 40,39 | 44,49 |
| Ավստրալիա և Օվկիանիա | 2,13 | 3,03 | 3,75 | 4,75 | 5,05 | 5,03 |

Trends in Total Migrant Stock: The 2005 Revision. [**http://esa.un.org/migration**](http://esa.un.org/migration)

**Միջազգային (արտաքին) միգրացիաներ**: XX դարի երկրորդ կեսին աշխարհի բնակչության միգրացիաների մասշտաբները մեծացել են: Ըստ մոտավոր հաշվարկների՝ 1965 թ. միգրանտների թիվը եղել է 75 մլն., իսկ 1995 թ. հասել է 125 մլն-ի: 2005 թ. մոտ 191 միլիոն մարդ՝ աշխարհի բնակչության 3 տոկոսը, ապրել է իր հայրենիքից դուրս, իսկ 2013 թ. միջազգային միգրանտների թիվը կազմել է 231,5 մլն մարդ կամ աշխարհի բնակչության 3,2%-ը[[1]](#footnote-1): Միջազգային միգրանտները կենտրոնանում են հիմնականում աշխարհի զարգացած տարածաշրջաններում:

***Միգրանտների թվով աշխարհի երկրների առաջին տասնյակը (2013 թ)***

|  |  |  |
| --- | --- | --- |
| **№** | **Երկրներ** | **Միգրանտների թիվը(մլն. մարդ)** |
| 1 |  [ԱՄՆ](https://ru.wikipedia.org/wiki/%D0%A1%D0%BE%D0%B5%D0%B4%D0%B8%D0%BD%D1%91%D0%BD%D0%BD%D1%8B%D0%B5_%D0%A8%D1%82%D0%B0%D1%82%D1%8B_%D0%90%D0%BC%D0%B5%D1%80%D0%B8%D0%BA%D0%B8) | 45,8 |
| 2 | Ռուսաստան  | 11,2 |
| 3 | Գերմանիա  | 9,8 |
| 4 |  [Սաուդյան](https://ru.wikipedia.org/wiki/%D0%A1%D0%B0%D1%83%D0%B4%D0%BE%D0%B2%D1%81%D0%BA%D0%B0%D1%8F_%D0%90%D1%80%D0%B0%D0%B2%D0%B8%D1%8F) Արաբիա | 9,1 |
| 5 |  Արաբական Միացյալ Էմիրաթներ  | 7,8 |
| 6 |  Մեծ Բրիտանիա | 7,8 |
| 7 |  Ֆրանսիա  | 7,4 |
| 8 |  [Կանադա](https://ru.wikipedia.org/wiki/%D0%9A%D0%B0%D0%BD%D0%B0%D0%B4%D0%B0) | 7,3 |
| 9 |  Ավստրալիա  | 6,5 |
| 10 |  [Իսպանիա](https://ru.wikipedia.org/wiki/%D0%98%D1%81%D0%BF%D0%B0%D0%BD%D0%B8%D1%8F) | 6,5 |

<https://ru.wikipedia.org/wiki/%D0%9C%D0%B8%D0%B3%D1%80%D0%B0%D1%86%D0%B8%D1%8F_%D0%BD%D0%B0%D1%81%D0%B5%D0%BB%D0%B5%D0%BD%D0%B8%D1%8F#cite_note-NwRC-4>

Միջազգային միգրացիայի պատճառները բազմազան են, սակայն գլխավորը արտադրության, կապիտալի հոսքի ու առևտրի գլոբալացումն է: Այն մեծ ազդեցություն է թողնում նոր զարգացող երկրների անկայուն տնտեսությունների վրա: Միջազգային միգրացիան հաճախ քաղաքացիական բախումների, աղետների, պատերազմների, մարդկանց հետապնդումների հետևանք է: Միջազգային միգրացիաները շարունակվում են պատմական ուղիներով և գլխավոր օջախներն են Արևմտյան Եվրոպան, Հյուսիսային Ամերիկան և Ավստրալիան: Ներկայումս միգրացիան տարբեր չափով ընդգրկել է աշխարհի բոլոր երկրները, սակայն նրանցում ներգաղթողների և արտագաղթողների համամասնությունները յուրահատուկ են: Ներգաղթողների և արտագաղթողների թվաքանակի տարբերությունն արտահայտում է միգրացիայի մնացորդը` սալդոն: Միգրացիայի առավելագույն բացասական սալդո նկատվել է Իռլանդիայում XIX դարում դեպի ԱՄՆ ուղղված արտագաղթի հետևանքով:

ՀՀ բնակչության թվաքանակը 10 տարում նվազել է ավելի քան 1 մլն-ով: Բնակչությունը արտագաղթել է Ռուսաստան, ԱՄՆ և եվրոպական երկրներ: Միգրացիայի դրական սալդո դիտվել է արևմտաեվրոպական բարձր կենսամակարդակ ունեցող երկրներում, որի հետևանքով բնակչության թվաքանակի մեջ մեծացել է օտարերկրացիների բաժինը:

Շատ կարևոր է ներգաղթի՝ երկրի իմիգրացիոն քաղաքականությունը: Կան իմիգրացիոն «ձգողական բևեռներ», որտեղ իմիգրանտների բաժինը երկրի ընդհանուր աշխատուժի մեջ կազմում է կեսից ավելին, օրինակ` նավթարդյունահանող երկրները (Պարսից ծոցի ավազան)` Քուվեյթ, Քաթար, Բահրեյն, Սաուդյան Արաբիա, Միացյալ Արաբական Էմիրաթներ, իսկ Սինգապուրում զբաղվածների ընդհանուր թվի 11%-ը Մալայզիայից, Ֆիլիպիններից, Ինդոնեզիայից, Թաիլանդից եկած աշխատավորներն են:

Հարավաֆրիկյան Հանրապետությունում, Կոնգոյի Դեմոկրատական Հանրապետությունում ներգաղթածները կազմում են բնակչության 5%-ը: Ներգաղթածների բաժնով առանձնանում են նաև Եգիպտոսը, Հորդանանը, վերջին տարիներին` Ռուսաստանը, Հարավային և Կենտրոնական Եվրոպայի երկրները: Որոշ երկրների բնորոշ են և՛ արտագաղթը, և՛ ներգաղթը (Ռուսաստան): Դրանցից արտագաղթում են բարձր որակավորում ունեցող աշխատողները, ներգաղթում են ավելի ցածր կենսամակարդակ ունեցող երկրների աշխատավորները, որոնք որակավորում չունեն:

Հայաստանը ճակատագրի բերումով դեռ պատմական ժամանակներից եղել է արտագաղթի երկիր: Արտագաղթը ակտիվացավ 1980-1990-ական թվականներին, որը կապված էր սոցիալ-տնտեսական ծանր իրավիճակի, գործազրկության, երկրաշարժի, հայ-ադրբեջանական հակամարտության և այլ գործոնների հետ:

****

     Դրական

     Բացասական

     Զրոյական

     Տվյալներ չկան

***Միգրացիայի սալդոն (2008 թ.)***

Ընդ որում, «ուղեղների» և «մկանների» հոսք էր հիմնականում դեպի Ռուսաստան և այլ երկրներ:

Նախկինում արտագաղթողների մեջ մեծ էր բանվորների` «մկանների» բաժինը, այսօր հետզհետե մեծանում է ինժեներների, բժիշկների, գիտնականների, մարզիկների՝ «ուղեղների» հոսքը: Վերջին կես դարում միգրացիոն օրինաչափություններում առավել էական փոփոխություններից մեկն այն է, որ ավելի շատ կանայք են արտագաղթում, քան նախկինում: Կանայք ներկայումս կազմում են միջազգային միգրանտ բնակչության կեսը, իսկ որոշ երկրներում՝ մինչև 70-80%-ը: Քանի որ կին միգրանտները հաճախ հայտնվում են ցածր կարգավիճակով, ցածր աշխատավարձով արտադրության և սպասարկման աշխատատեղերում ու հիմնականում աշխատում են տնտեսության գենդերային առումով խտրական և չկարգավորվող հատվածներում, ինչպիսին է տնային աշխատանքը, նրանք ենթարկվում են շահագործման և բռնության շատ ավելի մեծ ռիսկի: Համաձայն Միգրացիայի միջազգային կազմակերպության գնահատումների՝ ամեն տարի 2,5-ից 4 մլն մարդ արտագաղթում է առանց համապատասխան թույլտվության: Ապօրինի միգրանտներին հաճախ վտանգավոր ճամփորդություն է սպասում, նրանք ենթարկվում են շահագործման ու ընկնում են քրեական ցանցերի ձեռքը, հանդիպում են դժվարին աշխատանքային և կենցաղային պայմանների և անհանդուրժողականության, երբ ոտք են դնում օտար հող: Խոցելի կարգավիճակի պատճառով նրանք հաճախ վախենում են օգնություն փնտրել, երբ իրենց իրավունքները ոտնահարվում են: Այսպիսով, 2012 թ. տվյալներով միջազգային միգրանտների առավելագույն թվաքանակն արձանագրվել է Եվրոպայում (միգրանտների 33,6%-ը) ապա Ասիայում (միգրանտների 28%-ը) և Ամերիկայում (միգրանտների 23,3%-ը): Աֆրիկայում կենտրոնացած է միջազգային միգրանտների 9%-ը, Լատինական Ամերիկայի և Կարիբյան ավազանի երկրներում`4%-ից պակաս, Օվկիանիայում` 3%-ից պակաս:

Միջազգային միգրացիան սերտորեն կապված է աշխատուժ ներմուծող և արտահանող երկրների սոցիալ-տնտեսական զարգացման հետ և կարող է ունենալ թե´ դրական, թե´բացասական հետևանքներ: Դիտարկելով միջազգային միգրացիայի ազդեցությունը պետությունների տնտեսական զարգացման վրա` կարելի է առանձնացնել որոշակի առավելություններ. աշխատուժ արտահանող երկրում կրճատվում է գործազրկությունը, նվազում են գործազուրկների սոցիալական ապահովության ծախսերը, արտերկրում աշխատող քաղաքացիներն իրենց եկամուտների մի մասը փոխանցում են հայրենիք (տրանսֆերտներ)` դրանով իսկ բարձրացնելով բնակչության կենսամակարդակը: Միջազգային միգրացիայի բացասական կողմը արտահանող երկրի տնտեսության վրա հետևյալն է. առաջին` այն աշխատուժը, որի վերարտադրության համար ծախսվել են ազգային ռեսուրսները, արտերկիր մեկնելով, համախառն ներքին արդյունք ստեղծում է ոչ թե սեփական, այլ ընդունող երկրում: Երկրորդ` արտագաղթողների կապիտալների փոխանցումները կրում են ոչ մշտական բնույթ: Երրորդ` արտերկիր, որպես կանոն, մեկնում են առավել տաղանդաշատ մարդիկ` գիտնականներ, արվեստի գործիչներ, մարզիկներ, բարձր որակավորում ունեցող մասնագետներ, ինչը, բնականաբար, թուլացնում է ինչպես ազգային տնտեսությունը, այնպես էլ արտահանող երկրի գիտական ներուժը: Չորրորդ` խոշոր կապիտալատերերի կամ զգալի եկամուտներ ապահովողների արտերկիր մեկնումը երկար ժամկետով կամ մշտական բնակու­թյան նպատակով, մասնավոր հատվածը և պետական բյուջեն զրկում է երկրում կուտակված ֆինանսական միջոցներից, կրճատում է տնտեսական, սոցիալական և մշակութային զարգացման ֆինանսական բազան: Ներգաղթյալների հայրենիք չվերադառնալը անդրադառնում է ընդունող երկրի էթնիկ կառուցվածքի վրա` այդ երկրները դարձնելով բազմազգ և բազմամշակութային: Միջազգային միգրացիան ազդում է նաև ժողովրդագրական զարգացումների վրա: Շատ գիտնականներ կարծում են, որ «ներգաղթը կարող է շատ երկրներ փրկել ժողովրդագրական ճգնաժամից»:

 **Ներքին միգրացիա:** Ներքին միգրացիաների մասշտաբները զգալիորեն գերազանցում են արտաքին միգրացիաներին: Ներքին միգրացիաներն ընդգրկում են չորս ուղղություններ. գյուղից քաղաք, քաղաքից գյուղ, գյուղից գյուղ և քաղաքից քաղաք: Ներքին միգրացիաները չեն փոխում երկրի բնակչության թվաքանակը և ազդում են երկրի տարածքում բնակչության տեղաբաշխման վրա: Ներքին միգրացիաները առանձին երկրներում տեղի են ունենում խիտ բնակեցված շրջաններից դեպի նոր յուրացվող շրջաններ, ինչպես նաև անբարենպաստ բարձր լեռնային շրջաններից դեպի հարթավայրային շրջաններ:

Ներքին միգրացիաները մեծ մասշտաբի են հասել ինչպես «Հյուսիսի» (Զարգացած երկրների և տարածաշրջանների հավաքական անվանում), այնպես էլ «Հարավի» (թույլ զարգացած երկրների և տարածաշրջանների հավաքական անվանում) երկրներում: Մինչև վեր­ջերս այն կարծիքն էր տարածված, որ ներքին միգրացիաները գերակշռում են «Հարավի»՝ զարգացող երկրներում, և պայմանավորված են ցածր կենսամակարդակով, զբաղվածության ցածր մակարդակով և այլն: Սակայն ուսումնասիրությունները ցույց են տալիս, որ վերջերս ներքին միգրացիաներն ակտիվացել են «Հյուսիսի» երկրներում, օրինակ՝ ԱՄՆ-ի միգրանտների մեծ մասը հյուսիսարևելյան արդյունաբերական շրջանների քաղաքներից տեղափոխվում են Խաղաղօվկիանոսյան ափի և միջին արևմուտքի` էկոլոգիապես ավելի բարվոք տարածաշրջաններ: Ներքին միգրացիաները մեծ չափերի են հասնում Ռուսաստանում: Սիբիրի և Հեռավոր արևելքի հարուստ բնական ռեսուրսների յուրացման, նոր քաղաքների, արդյունաբերական ձեռնարկությունների, տրանսպորտային ուղիների կառուց­ման հետ կապված՝ միլիոնավոր մարդիկ վերաբնակեցվեցին Ռուսաստանի արևելյան շրջաններում: ՀՀ-ում ներքին միգրացիաների հետևանքով վերացել են տասնյակ լեռնային գյուղեր. բնակչությունը բարձրալեռնային գյուղերից տեղաշարժվել է դեպի Արարատյան դաշտի ցածրադիր գոտիներ:

**Օգտագործված գրականություն**

1. Մանասյան Մաքսիմ, Մարգարյան Ռուդիկ. Աշխարհի բնակչություն.- Եր., 2008:
2. Աթոյան Կորյուն. Միջազգային աշխատանքային միգրացիայի ազդեցությունը երկրի տնտեսության վրա:
3. Մանուկյան Սարգիս. Միգրացիան աշխարհում, միտումները և ուղղությունները:
4. Մանասյան Մաքսիմ. Տնտեսաաշխարհագրական դաշտային հետազոտությունների մեթոդիկա, բնակչություն.- Եր., 1991:
5. Повшишевский В.В. Население и географиа: Теорет. Очерки.-,1978.
6. Աշխարհագրության շտեմարան-1,2,3.-Եր.: Զանգակ, 2014, 2015:
7. Щербакова Анна. «Проблема миграции в современном мире»
8. Алешковский И. А., Ионцев В. А. Тенденции международной миграции в глобализирующемся мире.
1. International Migration Report-2013, UND epartament of Economicand Social Affairs. [↑](#footnote-ref-1)